Sımon-Peter eyıts'ǫ Zezì wecheekeè ı̨łè Zezì k'èè geède.
Eyı wecheekeè ı̨łè yahtıı-wet'àaɂàa-deè k'èezǫ t'à yekǫ̀ gà ts'ǫ̀ Zezì k'èè nììtła.
Hanìkò Peter kwekwı̨į̀ gha xàgoòɂàa k'è dexaetła ha-le t'à eyı naèhɂı̨.
Zezì wecheekeè ı̨łè eyı nǫ̀ǫtła ekò t'eekoa eyı eghàlaedaa sìı ts'ǫ̀ goı̨de t'à Peter goyaèhtłaà ayį̀į̀là.
T'eekoa,
Peter ts'ǫ̀ hadı,
“Nı̨ Zezì wecheekeè anet'e-le nì?”
“Į̀le,
wecheekeè aht'e-le,”
Peter yèhdı.
Edza t'à dǫ goyìı eghàlagıìdèe eyıts'ǫ k'aodèe kǫ̀ dèk'ǫ̀ǫ gà nàgeèhza xè nagìgwı.
Peter ededı̨ sı gogà nàwo xè naìgwı.
Yahtıı-wet'àaɂàa-deè Zezì daehke
Yahtıı-wet'àaɂàa-deè Zezì daehke,
wecheekeè ghǫ eyıts'ǫ ayìı hoghàgoehtǫǫ sìı ghǫ dayeehke.
Zezì yets'ǫ̀ hadı,
“Dǫ hazǫǫ̀ gıdaà goıhde ı̨lè.
Ełègehdèe-kǫ̀ eyıts'ǫ Nǫ̀htsı̨kǫ̀-gocho gà Israel got'ı̨į̀ ełègehdèe sìı t'aats'ǫǫ̀ ekǫ zǫ goıhde ı̨lè t'à dǫ naàhtǫ wı̨ı̨zìı xàyaehtı whìle.
Eyıt'à ayìıha dası̨ı̨hke?
Dǫ segıìkw'oo sìı dagıahke,
dàehsı̨į̀ goıhdee sìı hotıì gık'èezǫ hǫt'e,”
yèhdı.
Zezì hadı t'à k'àowo ı̨łè yegà nàwoo sìı yınì nàı̨kà,
hayèhdı,
“Hanì yahtıı-wet'àaɂàa-deè ts'ǫ̀ goı̨de ha nì?”
yèhdı.
Zezì yets'ǫ̀ hadı,
“Ekǫ-le xàyaehtı nı̨dè sets'ǫ̀ haı̨dı,
hanìkò ehkw'ı xàyaehtı nı̨dè ayìıha nàseneekà?”
yèhdı.
Eyı tł'axǫǫ̀ Zezì ı̨łaà wegǫ̀ǫ̀ ełeetł'ı̨ xè Annas,
yahtıı-wet'àaɂàa-deè Caıaphas ts'ǫ̀ ayį̀į̀là.
Peter taà-eht'aà Zezì k'èezǫ-le hadı
Sımon-Peter mǫ̀ht'a naìgwı ekò dǫ ı̨łè dayeehke,
“Wecheekeè ı̨łè anet'e dehwhǫ ne?”
yèhdı.
“Į̀le,
wecheekeè aht'e nıìle,”
Peter yèhdı.
Yahtıı-wet'àaɂàa-deè wecheekeè ı̨łè Peter yedzeèbàa xàı̨hwhoo sìı wèot'ı̨ ı̨łè Peter ts'ǫ̀ hadı,
“Edı̨į̀ Zezì dagıachìı sìı ekǫ wexè neehɂı̨ dehwhǫ ı̨lè?”
yèhdı.
Hanìkò Peter k'achı̨ hadı,
“Į̀le,
wexè aeht'į̀ nıìle,”
yèhdı.
Hadı ts'ǫ̀et'ıì k'àba whezeh.